MWAKA aryo okato, Yucepu pud tye i mabuc. Lamak kikopo-ni pud peya wiye opo i kome. Ci i dyewor mo acel Parao oleko lek aryo mapat tutwal, dok en obedo ka tamo te lek magi. In itye ka neno ka en obuto kenyo? Orwone Parao olwongo luryekone ci otitigi jami ma eleko-ni. Ento gin onongo pe giromo gonyo te lekke.
I kare meno wi lamak kikopo olo twal dong opo i kom Yucepu. En owaco bot Parao ni: ‘I kare ma onongo atye i mabuc onongo tye laco mo kunnu ma twero gonyo te lek.’ Parao otugi miyo gikelo Yucepu woko ki i mabuc.
Parao otito lekke bot Yucepu ni: ‘Aneno dyangi abiro, mabeco mucwer. Ci dok aneno dyangi abiro mujony lingok ma gudong cogo nono. Ci dyangi ma gujony-nyi gucamo mucwer-ni woko.
‘I lekka me aryo aneno wit kal abiro ma ocek mabeco ma gitye ka dongo i tyen kal acel. Dok i ngegi aneno wit kal abiro mutwo ma wigi tino. Ci wit kal matino-ni omwonyo wit kal mabeco-ni woko.’
Yucepu owaco bot Parao ni: ‘Te lek aryo-ni ducu tye acel. Dyangi abiro mucwer-ni ki wit kal abiro ma wigi dongo-ni cung pi mwaka abiro, dyangi abiro ma gujony-nyi ki wit kal abiro matino-ni cung pi mwaka abiro mukene. Mwaka abiro bibino ma cam bicek tutwal i Ejipt. Ci dok mwaka abiro mukene bibino ma cam bicek manok adada.’
Pi meno Yucepu owaco bot Parao ni: ‘Yer laco maryek ci ikete wek olo wi tic me coko cam i kare me mwaka abiro mabeco-ni. Ci dano pe gibito ki kec i kare me mwaka abiro maraco ma cam bicek iye ma nok tutwal-li.’
Parao omaro tam-mi. Dok en oyero Yucepu me coko cam, ki me gwokone. Yucepu odoko dano ma pire tek tutwal i Ejipt, ma rwomme lubo pa Parao.
Lacen i nge mwaka aboro, i kare me kec, Yucepu oneno co mogo tye ka bino. In ingeyo nga ma gin gubedo? Gin gubedo omegine 10 madongo ca! Won-gi Yakobo ocwalogi Ejipt pien camgi onongo dong cok tum woko ki paco i Kanaan kuja. Yucepu ongeyo omegine woko, ento gin pe gungeyo en. In ingeyo pingo? Pien Yucepu odongo odoko madit, dok en orukke ki kit bongo mapat.
Yucepu wiye opo ni ma pud en awobi matidi onongo eleko ni omegine gubino gugungo piny i nyime. Wi po kwano meno? Pi meno Yucepu dong ocako neno ni Lubanga aye ma ocwalle i Ejipt, pi tyen lok maber. In itamo ni Yucepu obitimo ngo? Kong wanenu.
Acakki 41:1-57; 42:1-8; 50:20.
Peny
- Ngo ma otimme i kom Parao i dye wor mo acel?
- Pingo lamak kikopo otugi po pi Yucepu i kare meno cut?
- Kit ma ginyuto kwede i cal, lek aryo mene ma Parao obedo kwede?
- Yucepu otuco ni tyen lek meno obedo ngo?
- Yucepu odoko laco ma pire tek mada i Ejipt macalo lalub kor Parao nining?
- Pingo omegi Yucepu gubino i Ejipt, dok pingo pe gungeyo Yucepu?
- Lek ango ma wi Yucepu opo iye, dok man okonyo en me niang gin ango?
Peny mukene
- Kwan Acakki 41:1-57.
Yucepu odwoyo tam ducu i kom Jehovah nining, dok i yo ango ma Lukricitayo ma kombeddi-ni gitwero poro kwede lanen ne? (Acak. 41:16, 25, 28; Mat. 5:16; 1 Pet. 2:12)
Mwaki me ceko cam mapol i Ejipt ma olubbe ki mwaki me kec onyuto maber apokapoka ma tye i kit me cwiny pa jo pa Jehovah ki pa Lukricitayo ata-ni nining? (Acak. 41:29, 30; Amoc 8:11, 12)
- Kwan Acakki 42:1-8 ki 50:20.
Mono rac ki bot luwor Jehovah me kulle piny i nyim ngat mo pi miyo deyo ki woro pi rwom ma en tye kwede ka meno obedo kit me tekwaro i lobo moni? (Acak. 42:6)